হাতি সাফারি হয় না। কিন্তু মুখ্যমন্ত্রীর মেজাজ আগাম বোঝা দায়। চলার পথে তিনি যদি আচমকা সাফারি পার্কে ঢুকে পড়েন? তাই কনে দেখানোর মতো করে দু’টি হাতিকে নিয়ে এসে সাফারির জন্য তৈরি রাখা হয়েছে। মুখ্যমন্ত্রী বিদায় নিলে তারাও ফিরবে পুরনো ঠিকানায়। কিন্তু মুখ্যমন্ত্রী জানবেন নতুন তৈরি হওয়া সাফারি পার্কে সত্যিই হাতি সাফারি হচ্ছে!
আজ দুপুরে শিলিগুড়ি আসছেন মুখ্যমন্ত্রী মমতা বন্দ্যোপাধ্যায়। শিলিগুড়িতে মার্গারেট স্কুলে সবুজ সাথির সাইকেল বিলি করে কালিম্পং যাবেন তিনি। সেখানেই আগামি দুদিন লেপচা ও তামাংদের সভায় যোগ দেবেন তিনি। ঘোষণা করতে পারেন কালিম্পং জেলার। যাত্রাপথে বেঙ্গল সাফারি পার্কে যেতে পারেন মুখ্যমন্ত্রী।
এবছরের শুরুতেই মুখ্যমন্ত্রীর ইচ্ছায় শিলিগুড়িতে এই পার্ক চালু হয়েছিল। কিন্তু সেখানে এখনও হাতির সাফারি শুরু হয়নি। কালিম্পঙ যাওয়ার পথে মুখ্যমন্ত্রী আচমকা পার্কে ঢুকে পড়ে সাফারির হাতি দেখতে না পেলে ক্ষুব্ধ হওয়ার সম্ভাবনা প্রবল। এই আতঙ্কেই আগেভাগে সেখানে জলদাপাড়া থেকে দু’টি হাতি নিয়ে আসায়, জলদাপাড়ায় হাতি সাফারি লাটে উঠেছে। বিপুল টাকা খরচ করে পর্যটকেরা জলদাপাড়া গেলেও ঠিকমতো হাতি পাওয়া যাচ্ছে না বলে অভিযোগ উঠতে শুরু করেছে। মুখ্যমন্ত্রীর সফর শেষ না হলে হাতি দু’টিকে ফেরানোর সম্ভাবনা নেই বলে জানিয়েছেন বন দফতরের কর্তারা। ফলে জলদাপাড়ায় আগামী কয়েকদিন পর্যটকদের হাতি সাফারি নিয়ে দুর্ভোগ যে চলবে তা একপ্রকার নিশ্চিত। দু’দিন আগেই দু’টি হাতিকে শিলিগুড়ি নিয়ে আসার পরে হাতি সাফারিতে হাতির জোগান না থাকায় অবসর নেওয়া হাতি মধুমালাকে সাফারির কাজে লাগানো হয়। অভিযোগ, এক ঘণ্টার বদলে কোনও মতে মধুমালাকে দিয়ে আধঘণ্টার সাফারি করিয়েই পর্যটকদের ফিরিয়ে আনা হচ্ছে। অবসরপ্রাপ্ত মধুমালাকে ফেরানোই নয়, প্রশিক্ষণ শেষ না হলেও এবার চাপ সামলাতে জলদাপাড়ায় কাজে নামানো হয়েছে সুন্দরমণিকে।

হাতি বিতর্ক!
বনবিভাগ সুত্রে খবর, ৬৭টি হাতি বন বিভাগের হাতে রয়েছে। এর মধ্যে ১৪টি জঙ্গল পাহাড়ার কাজ করে। ৪টি অবসর নিয়েছে। রয়েছে কয়েকটি বাচ্চা হাতি। বেশ কয়েকটি হাতি অসুস্থ। ৪টি হাতি শিলিগুড়ি ও বাঁকুড়ায় এসেছে। এছাড়া, কয়েকটি হাতি গর্ভবতী। এই পরিস্থিতিতে মুখ্যমন্ত্রীর নির্দিষ্ট সফরসূচীতে সাফারি পার্ক পরিদর্শন না থাকলেও, তড়িঘড়ি জলদাপাড়ার দুটি হাতিকে  সৌরিয়ায় সাফারি পার্কে নিয়ে আসা হয়েছে। এর জেরেই ভুগতে হচ্ছে জলদাপাড়ায় আসা পর্যটকদ ।
নানা প্রশ্ন উঠতে শুরু করেছে। সাফারি পার্কে হাতি সাফারি চালুই হয়নি। সদ্য সার্কাস থেকে চঞ্চলা ও সাবিত্রী নামে দু’টি হাতিকে আনা হয়েছে। মুখ্যমন্ত্রী আসতে পারেন ভেবেই কি দুটি হাতি জলদাপাড়া থেকে এনে হাতি সাফারি চলছে বলে দেখানোর চেষ্টা হচ্ছে? এ নিয়ে মুখ খুলতে চাননি সাফারি পার্কের ডিরেক্টর অরুণ মুখোপাধ্যায় বা বন বিভাগের কর্তারা।
 
জলদাপাড়ার ডিএফও জে ভি ভাস্কর মানতেই চাননি দু’টি হাতি মুখ্যমন্ত্রীর সফরের জন্য চলে যাওয়ায় পর্যটকদের হাতি সাফারি ঠিক মতো হচ্ছে না বলে। তাঁর দাবি, ‘সুন্দরমণি ছাড়াও সুন্দরী, ললিতা-সহ বেশ কিছু হাতি আমাদের হাতে আছে। সমস্যা হওয়ার কথা নয়।’ বনমন্ত্রী বিনয়কৃষ্ণ বর্মন জানিয়েছেন, ‘পর্যটকদের অসুবিধা করে কিছু করা হয়নি। দু’টি হাতি আনা হলেও বিকল্প হাতি জলদাপাড়ায় রয়েছে।’ যদিও পর্যটকেরা জানাচ্ছেন, বন বাংলোয় আগেভাগেই জানিয়ে দেওয়া হয়েছে হাতি সাফারির হাতি নেই। তাই বিকল্প হাতিতে অল্প সাফারি করেই সন্তুষ্ট থাকতে হবে পর্যটকেদের।